HamKam-treneren: - Stabæk har alt presset
Stabæk, Hødd og HamKam kjemper om den siste sikre opprykksplassen til neste års eliteserie. Stabæk ligger for øyeblikket best an, med 51 poeng. De tar i mot serievinner Bodø/Glimt hjemme på Nadderud. Med seier er opprykket i boks. LIVE: «Foppall Spesial» med chat fra 12.45, live-referat og VGTV-sending fra 17.00 Hødd er kun ett poeng bak, og reiser til Mjøndalen for sin siste kamp. Hødd slo Mjøndalen 1-0 på Høddvoll tidligere denne sesongen, og er avhengige av hjelp fra Bodø/Glimt for å kunne rykke direkte opp. Mjøndalen ligger på syvende plass, og spiller for en plass i kvalifiseringen.- Stabæk er jo opprykksfavoritter, men vi skal trykke til skikkelig, sier Hødd-trener Lars Arne Nilsen til VG. - Det blir en vanskelig kamp. Vi har ikke hatt taket på Mjøndalen tidligere, fortsetter han. Han har likevel troen på at det skal gå. - Klart vi må ha trua. Vi reiser ned der for å ta poeng. Det er fort gjort at Bodø/Glimt tar poeng mot Stabæk, de er sikkert innstilt på å avslutte på en ordentlig måte, sier Hødd-treneren.- Stabæk har alt presset. De hadde åtte poeng på oss, og kunne avgjort det tidligere, men har surra bort en del kamper, sier HamKams trener Vegard Skogheim. HamKam har 48 poeng, og må slå Ranheim. De er samtidig avhengige av at både Stabæk og Hødd taper sine kamper. - Først og fremst skal vi gjøre en jobb mot Ranheim, og fokusere på det vi skal gjøre. Kampene til Hødd og Stabæk får vi ikke gjort noe med, så vi kan ikke tenke på dem, sier Skogheim til VG. - Vi har nådd målet vårt for året, nemlig kvalik, så vi spiller uten press på søndag. Vi kunne ikke hatt et bedre utgangspunkt. Det er ikke alltid man kan spille uten press, og samtidig ha mulighetene til opprykk. Stemninga i laget er god.
HamKams Vegard Skogheim og Hødd-trener Lars Arne Nilsen legger presset på Stabæk i 1. divisjons opprykkstrid.